Varsler mulig passplikt på Europa-fly
- Hvis det kommer et register for flypassasjerer i Europa, vil norske selskap som flyr til EU bli en del av det. Norge er ikke pålagt å ha de samme reglene, men de vil jo raskt angå nordmenn som reiser, sier Solberg til VG etter møter med toppledere i EU onsdag formiddag. Etter terrorangrepet mot Charlie Hebdo i Paris for to uker siden, har EU-landene seg imellom startet arbeidet med et nytt passasjerregister hvor landenes politi og etterretningstjenester kan dele informasjon om flypassasjerer. Det vil i så fall bety at personopplysninger om folk som reiser med fly internt i Europa. vil være lagret i årevis, og vil bli tilgjengelig hver gang man bestiller flybilletter mellom landene.Da Erna Solberg møtte den nye presidenten for det europeiske rådet, Donald Tusk i Brussel onsdag formiddag, var sikkerhet og kampen mot terror er av de viktigste temaene. For 10 dager siden gikk Solberg og Tusk sammen i den store demonstrasjonen i Paris. Etter det har europeiske lederskapet begynt å tette smutthull mellom landene.Norge har foreløpig ikke tatt stilling til et slikt forslag, får VG opplyst. Samferdselsdepartementet er i gang med å utrede hvilke konsekvenser det kan få for norsk reisende, norsk lovgivning og de norske flyselskapene. Forslaget er imidlertid svært omstridt. I EU-parlamentet har flere protestert og mener at et passasjerregister med sensitive data krenker personvernet. - Det er viktig å vite hva EU jobber med nå, og det er tatt mange ulike initiativer. Av det mest konkrete som har kommet ut av mine samtaler i dag med det europeiske rådet og i Europaparlamentet, er passasjerregisteret, Men alle er tydelige på at det ikke er nok, sier Erna Solberg etter møtene. - Det er viktig med etterretning og politisamarbeid, men jeg har ingen tro på at ett tiltak fikser alt. Etter hvert er det viktig at vi tar stilling til om vi vil delta i de reglene og systemene som EU-landene lager, legger hun til. - Vi må vel likevel følge opp hvis EU strammer til? - Vi er ikke pålagt å ha de samme reglene, men hvis det kommer et passasjerregister, vil de omfatte norske selskap som flyr inn i EU. Og fra Norge går jo størstredelen av utenlandstrafikken til EU-land, vi har bare noen få flighter som ikke går via EU. Men det er viktig at behovet for felles sikkerhet er større. Både Europaparlamentets president Martin Schulz og Rådets president Tusk har også påpekt det i mine samtaler med dem i dag, sier Solberg.I EU er viljen stor til å gå videre med skjerpede terrortiltak. Det er åpenbart i gatene i EU-hovedstaden Brussel, hvor tungt bevæpnede soldater fra Forsvaret nå har overtatt vaktholdet utenfor høyprofilerte terrormål som EU-hovedkvarterene, men også knutepunkter som metrostasjoner. Etter politiets aksjon i den belgiske byen Verviers fredag, hvor de trolig forhindret nye terrorangrep, kommanderte regjeringen ut 300 soldater til å erstatte gående politipatruljer i Brussel. - Viljen til å forsvare våre verdier er blitt sterkere etter terrorangrepet i Paris, sa EU-president Donald Tusk etter møtet med Solberg. Men den norske statsministeren ser ikke for seg at grensekontrollen mellom landene i Schengen-samarbeidet, hvor Norge deltar fullt ut, vil bli skjerpet med personkontroll og pass: - Man kan bruke mer grensekontroll for å stoppe folk man allerede har i kikkerten. Men strengere grensekontroll er ikke svaret på økt fare for terror. Du må faktisk vite hvem du leter etter om det skal ha noen betydelig hensikt, sier statsministeren.
Norge kan bli en del av et nytt sikkerhetsregime med pass-plikt og deling av informasjon om flypassasjerer for å hindre terror over landegrensene i Europa, ifølge statsminister Erna Solberg (H).